**  
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60453

**Ηλεκτρον. δ/νση :** kos\_mayor\_press@kos.gr

Κως, 10-12-2024

**ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

**Ημέρα δικαίωσης η αποκατάσταση του ιστορικού κτιρίου οδού Κλεοπάτρας**

**Ένα εκατομμύριο ευρώ η χρηματοδότηση του**

Ένα από τα ιστορικά κτίρια της Κω, στο κέντρο της πόλης, κληρονομιά της περιόδου Ιταλοκρατίας, το «κτίριο της οδού Κλεοπάτρας» όπως είναι γνωστό, παίρνει το δρόμο ριζικής ανακαίνισης και σύγχρονης χρήσης του.

Μετά από επιμονή της δημοτικής αρχής και προσπάθεια των στελεχών Τεχνικής Υπηρεσίας και Προγραμματισμού του Δήμου, για την ωρίμανση του σχετικού φακέλου, δρομολογήθηκε ένα σημαντικό έργο, που θα αξιοποιηθεί από την πρωτοβάθμια εκπαίδευση.

Το έργο εντάχθηκε στο Περιφερειακό Επιχειρησιακό Πρόγραμμα «Νότιο Αιγαίο 2021 – 2027» με απόφαση του Περιφερειάρχη Νοτίου Αιγαίου, στον Άξονα Προτεραιότητας «Ανάπτυξη και βελτίωση κοινωνικών υποδομών», με συγχρηματοδότηση από το Ευρωπαϊκό Ταμείο Περιφερειακής Ανάπτυξης (ΕΤΠΑ) και προϋπολογισμό ύψους 1.052.632,88 ευρώ.

Σε δηλώσεις του κατά την επίσκεψή του στο χώρο, ο δήμαρχος Θεοδόσης Νικηταράς τόνισε την ικανοποίησή του, κάνοντας λόγο για «ημέρα δικαίωσης, μετά από τέσσερα χρόνια προσπάθειας, για την επανάχρηση αυτού του εμβληματικού κτιρίου, που θα λειτουργεί ως παράρτημα του 3ου νηπιαγωγείου, με την προσδοκία να γίνει το 8ο νηπιαγωγείο της Κω».

Το προαναφερόμενο κτίριο, μεταξύ των οδών Κλεοπάτρας και Πεισάνδρου, κτίστηκε το 1939.

Μετά την Ενσωμάτωση και για περισσότερο από μισό αιώνα, έως το 2006, λειτούργησε ως σχολική στέγη και φιλοξένησε το 2ο Νηπιαγωγείο, εξυπηρετώντας ανάγκες των κατοίκων και εργαζομένων στο κέντρο της πόλης. Από το 2007 και για κάποια χρόνια λειτούργησε ως χώρος κατοικίας άπορων, γραφεία συλλόγου υπαλλήλων Δήμου Κω και αποθήκη της Διεύθυνσης περιβάλλοντος.

Το έργο, που φέρει τον τίτλο «Αποκατάσταση και επέκταση κτιρίου για χρήση από το 3ο Νηπιαγωγείο Κω», θα υλοποιηθεί σύμφωνα με τη μελέτη 46/2019 της Τ.Υ. του Δήμου Κω.

Αφορά σε στατική ενίσχυση και αποκατάσταση του κτιρίου, με διατήρηση των αρχιτεκτονικών χαρακτηριστικών του, ενώ προβλέπεται και η επέκταση του ισογείου με ανέγερση κτιρίου 60τ.μ., ώστε να καλυφθούν επαρκώς οι ανάγκες του νηπιαγωγείου.

Στον προϋπολογισμό του έργου περιλαμβάνεται επίσης η χρηματοδότηση εξοπλισμού του σχολείου και του περιβάλλοντος χώρου και η αμοιβή υπηρεσιών ειδικού συμβούλου, ώστε να διαμορφωθεί ένα νηπιαγωγείο σύμφωνα με τις σύγχρονες προδιαγραφές.

Γραφείο Τύπου